b'\n_START_ARTICLE_\n\xc3\x96ljynjalostus\n_START_PARAGRAPH_\n\xc3\x96ljynjalostus on teollinen, \xc3\xb6ljynjalostamoissa k\xc3\xa4ytetty petrokemiallinen prosessi, jossa raaka\xc3\xb6ljyst\xc3\xa4 valmistetaan hy\xc3\xb6dyllisi\xc3\xa4 \xc3\xb6ljytuotteita. \xc3\x96ljy on erilaisten hiilivetyjen seos, josta \xc3\xb6ljynjalostusprosessissa erotetaan tislaamalla eri jakeita. Jakotislauksen tuotteena tulee raskas\xc3\xb6ljy\xc3\xa4, kevytt\xc3\xa4 poltto\xc3\xb6ljy\xc3\xa4, petrolia ja bensiini\xc3\xa4 sek\xc3\xa4 kaasumaisia osia, joita k\xc3\xa4ytet\xc3\xa4\xc3\xa4n nestekaasussa ja muovien polymeroinnissa. \xc3\x96ljynjalostuksen yksi vaihe on krakkaus, jossa \xc3\xb6ljyn suuria hiilivetymolekyylej\xc3\xa4 pilkotaan pienemmiksi. Jalostuksessa raaka\xc3\xb6ljyst\xc3\xa4 poistetaan suola ja tislaustuotteista rikki.\n_START_SECTION_\n\xc3\x96ljynjalostuksen historiasta\n_START_PARAGRAPH_\nMaailman ensimm\xc3\xa4isen \xc3\xb6ljynjalostamon perusti vuonna 1854-56 Ignacy \xc5\x81ukasiewicz l\xc3\xa4helle Jasloa silloiseen It\xc3\xa4valta-Unkariin (nykyisen Puolan alueelle). T\xc3\xa4m\xc3\xa4 oli pieni laitos eik\xc3\xa4 silloin ollut viel\xc3\xa4 todellista kysynt\xc3\xa4\xc3\xa4 jalostetulle \xc3\xb6ljylle. Kun \xc5\x81ukasiewiczin \xc3\xb6ljylamppu tuli suositummaksi, jalostustoimintakin kasvoi kyseisell\xc3\xa4 alueella. Maa\xc3\xb6ljyst\xc3\xa4 tehty poltto\xc3\xb6ljy korvasi el\xc3\xa4inrasvan ja traanin eli valaanrasvan._NEWLINE_Ensimm\xc3\xa4inen laajempi jalostamo avattiin Ploie\xc8\x99tissa, Romaniassa vuonna 1856. Useita muitakin jalostamoja rakennettiin t\xc3\xa4lle \xc3\xb6ljyntuotantoalueelle amerikkalaisten yritysten investointeina ennen kuin Natsi-Saksa toisen maailmansodan aikana otti alueen haltuunsa. 1943 USA:n ilmavoimat pommittivat n\xc3\xa4it\xc3\xa4. My\xc3\xb6hemmin jalostamot on korjattu._NEWLINE_Edwin Draken historiallisia porauksia elokuussa 1859 Titusvillessa Pennsylvaniassa (USA) pidet\xc3\xa4\xc3\xa4n yleisesti \xc3\xb6ljyteollisuuden alkuna. USA:n varhaisista \xc3\xb6ljymiljon\xc3\xa4\xc3\xa4reist\xc3\xa4 kuuluisin on John D. Rockefeller._NEWLINE_Nesteen (entinen Neste Oil) Naantalin jalostamo k\xc3\xa4ynnistyi 1957 ja Porvoon jalostamo k\xc3\xa4ynnistyi 1966._NEWLINE_\xc3\x96ljynjalostamot eri puolilla maailmaa on rakennettu tuottamaan sijaintialueensa kulutusta vastaavia \xc3\xb6ljyjalosteita. 1960-luvulla L\xc3\xa4nsi-Euroopassa eri \xc3\xb6ljyjalosteiden kulutus kasvoi tasapainoisesti niin, ett\xc3\xa4 jalostuksen luonnollinen saantojakautuma eri laatujen tislelaatujen vastasi kulutusta. Yhdysvalloissa tuotettiin runsaasti maakaasua raaka\xc3\xb6ljyn sivutuotteena. Kaasun hinta oli s\xc3\xa4\xc3\xa4nn\xc3\xb6stelty\xc3\xa4 ja halpaa, jonka seurauksena sit\xc3\xa4 k\xc3\xa4ytettiin talojen l\xc3\xa4mmitykseen ja kaasua riitti my\xc3\xb6s suurkuluttajille. Raskaampien poltto\xc3\xb6ljyjen osuus kulutuksesta on siell\xc3\xa4 j\xc3\xa4\xc3\xa4nyt pieneksi ja joissakin jalostamoissa raskasta poltto\xc3\xb6ljy\xc3\xa4, jonka luonnollinen osuus on noin 50\xc2\xa0%, ei tuoteta lainkaan.\n_START_SECTION_\nRaaka\xc3\xb6ljyn laatujen vaihtelu\n_START_PARAGRAPH_\nRaaka\xc3\xb6ljyn laatu vaihtelee huomattavasti tuotantoalueiden mukaan. \xc3\x96ljy voi olla paksua ja puuromaista tai hyvinkin juoksevaa. Tiheys vaihtelee v\xc3\xa4lill\xc3\xa4 0,8\xe2\x80\x930,9 g/cm\xc2\xb3. T\xc3\xa4m\xc3\xa4 vaikuttaa my\xc3\xb6s "luonnolliseen" saantoon siten, ett\xc3\xa4 esimerkiksi Arabian Heavy\xc2\xa0-laadusta saadaan yli 60\xc2\xa0% pohja\xc3\xb6ljy\xc3\xa4 (yli 343\xc2\xa0\xc2\xb0C), hieman yli 20\xc2\xa0% keskitisleit\xc3\xa4 (175\xe2\x80\x93343\xc2\xa0\xc2\xb0C) ja noin 15\xc2\xa0% bensiinej\xc3\xa4 (30\xe2\x80\x93175\xc2\xa0\xc2\xb0C). Saharan Blend\xc2\xa0-laatu tuottaa noin 30\xc2\xa0% pohja\xc3\xb6ljy\xc3\xa4, 35\xc2\xa0% keskitisleit\xc3\xa4 ja saman verran bensiinej\xc3\xa4. My\xc3\xb6s rikkipitoisuus vaihtelee v\xc3\xa4h\xc3\xa4rikkisten laatujen kuten Saharan Blend\xc2\xa0-laadun 0,1 prosentista venezuelalaisen Boscan-laadun 5,4 prosenttiin. Raaka\xc3\xb6ljyn laatuluokka Light Sweet Crude esimerkiksi sis\xc3\xa4lt\xc3\xa4\xc3\xa4 v\xc3\xa4hemm\xc3\xa4n kuin 0,5\xc2\xa0% rikki\xc3\xa4 ja sen tiheytt\xc3\xa4 mittaavan API-asteikon lukema on korkeampi kuin 31,1 \xc2\xb0API.\n_START_SECTION_\n\xc3\x96ljypohjaiset tuotteet\n_START_PARAGRAPH_\nTislatessa raaka\xc3\xb6ljyst\xc3\xa4 eroaa muun muassa bensiini\xc3\xa4, etaani- ja butaanikaasua, petrolia, diesel\xc3\xb6ljy\xc3\xa4, raskasta poltto\xc3\xb6ljy\xc3\xa4 ja bitumia. Kevyempi\xc3\xa4 jalosteita, kuten bensiini\xc3\xa4 ei voida toistaiseksi muuttaa raskaammiksi, kuten lentopetroliksi. Siksi pelk\xc3\xa4n bensiinin tarpeen v\xc3\xa4heneminen ei v\xc3\xa4henn\xc3\xa4 \xc3\xb6ljyn kulutusta, vaan samaan aikaan kun luovutaan bensiinist\xc3\xa4, pit\xc3\xa4isi etsi\xc3\xa4 vaihtoehtoja my\xc3\xb6s poltto\xc3\xb6ljyn k\xc3\xa4yt\xc3\xb6lle, \xc3\xb6ljypohjaisille muoveille, teiden asfaltoinnille ja lent\xc3\xa4miselle. Esimerkiksi lentopetrolia saa raaka\xc3\xb6ljyst\xc3\xa4 maksimissaan 10 prosenttia.\n_START_SECTION_\nSuolanpoisto\n_START_PARAGRAPH_\n\xc3\x96ljynjalostuksen ensimm\xc3\xa4inen vaihe on suolanpoisto. Raaka\xc3\xb6ljy sis\xc3\xa4lt\xc3\xa4\xc3\xa4 hiilivetyjen lis\xc3\xa4ksi vett\xc3\xa4, suoloja ja kiinteit\xc3\xa4 ep\xc3\xa4puhtauksia kuten hiekkaa. Jalostusprosessin kannalta ongelmallisimpia ovat suolat, koska ne muodostavat happoja, jotka sy\xc3\xb6vytt\xc3\xa4v\xc3\xa4t prosessilaitteistoja. Suolat poistetaan lis\xc3\xa4\xc3\xa4m\xc3\xa4ll\xc3\xa4 esil\xc3\xa4mmitettyyn 120\xe2\x80\x93130-asteiseen \xc3\xb6ljyyn voimakkaasti sekoittaen vett\xc3\xa4 ja seos ohjataan sen j\xc3\xa4lkeen korkeaj\xc3\xa4nnitteiseen s\xc3\xa4hk\xc3\xb6kentt\xc3\xa4\xc3\xa4n, jossa pienet suolan ker\xc3\xa4nneet vesipisarat yhtyv\xc3\xa4t suuremmiksi ja painuvat astian pohjalle. My\xc3\xb6s erilaiset kiinte\xc3\xa4t ep\xc3\xa4puhtaudet kulkeutuvat t\xc3\xa4h\xc3\xa4n pohjalietteeseen.\n_START_SECTION_\n\xc3\x96ljyn tislaus\n_START_PARAGRAPH_\n\xc3\x96ljyn sis\xc3\xa4lt\xc3\xa4m\xc3\xa4t eri hiilivety-yhdisteet saadaan erilleen jakotislauksella, koska n\xc3\xa4ill\xc3\xa4 aineilla on erilainen kaasuuntumisl\xc3\xa4mp\xc3\xb6tila. \xc3\x96ljyn tislauksessa kuumennettu \xc3\xb6ljy pumpataan tislaustorniin, jonka pohjalla on alle 400\xc2\xa0\xc2\xb0C krakkautumisen est\xc3\xa4miseksi ja huipulla n. 20\xc2\xa0\xc2\xb0C ja mahdollisimman alhainen paine. T\xc3\xa4llaisessa tornissa on useita eri l\xc3\xa4mp\xc3\xb6tiloissa olevia tasoja, joille tiivistyv\xc3\xa4t ne hiilivedyt, joiden kaasuuntumisl\xc3\xa4mp\xc3\xb6tila on korkeampi kuin tuon tason l\xc3\xa4mp\xc3\xb6tila. Tornin pohjalta kuumasta alueesta saadaan ulos pohja\xc3\xb6ljy, josta voidaan tehd\xc3\xa4 bitumia ja sen avulla asfalttia, v\xc3\xa4liotoista raskas\xc3\xb6ljy, kevyt\xc3\xb6ljy ja raakabensiini. Kylmimm\xc3\xa4st\xc3\xa4 huipusta tulevat ulos kaasumaiset aineet kuten etaani ja butaani._NEWLINE_Ennen kuin oli opittu hy\xc3\xb6dynt\xc3\xa4m\xc3\xa4\xc3\xa4n \xc3\xb6ljyntislausta, raaka\xc3\xb6ljy\xc3\xa4 k\xc3\xa4ytettiin sellaisenaan h\xc3\xb6yrykoneissa ja lamppu\xc3\xb6ljyn\xc3\xa4. T\xc3\xa4m\xc3\xa4 oli kuitenkin vaarallista, sill\xc3\xa4 raaka\xc3\xb6ljyst\xc3\xa4 muodostui sen l\xc3\xa4mmetess\xc3\xa4 paljon kaasumaisia hiilivetyj\xc3\xa4 jotka aiheuttivat r\xc3\xa4j\xc3\xa4hdyksi\xc3\xa4. Nykyp\xc3\xa4iv\xc3\xa4n\xc3\xa4 jalostamoissa on varoventtiilij\xc3\xa4rjestelm\xc3\xa4, joka purkaa paineiden noustessa "soihtuun" (liekki, joka palaa joka jalostamolla tolpan nokassa).\n_START_SECTION_\nRikinpoisto\n_START_PARAGRAPH_\nTislauksessa syntyneit\xc3\xa4 tuotteita parannetaan poistamalla niist\xc3\xa4 rikki, joka palaessaan muodostaisi rikkihappoa savukaasun vesih\xc3\xb6yryn kanssa sy\xc3\xb6vytt\xc3\xa4en kattiloita ja savupiippuja sek\xc3\xa4 happamoittaen ymp\xc3\xa4rist\xc3\xb6\xc3\xa4. Rikinpoisto tehd\xc3\xa4\xc3\xa4n korkeassa vetypaineessa (30\xe2\x80\x93100 bar) tietyss\xc3\xa4 l\xc3\xa4mp\xc3\xb6tilassa katalysaattorikemikaalin avustuksella. Rikkiyhdisteet muuttuvat t\xc3\xa4ll\xc3\xb6in rikkivedyksi. Samalla hiilivetyjen kaksoissidokset hydrautuvat kemiallisesti stabiileimmiksi. Reaktiotuotteesta erotetaan j\xc3\xa4\xc3\xa4nn\xc3\xb6svety ja rikkivety, jotka pest\xc3\xa4\xc3\xa4n DEA:lla (DiEtyyliAmiinilla), mink\xc3\xa4 j\xc3\xa4lkeen \xc3\xb6ljy voidaan tislata uudelleen.\n_START_SECTION_\nKrakkaus\n_START_PARAGRAPH_\nKrakkausprosessissa \xc3\xb6ljyn hiilivetyj\xc3\xa4 pilkotaan pienemmiksi. Krakkauksen tarve riippuu raaka\xc3\xb6ljyn laadusta (mit\xc3\xa4 raskaampaa, sit\xc3\xa4 enemm\xc3\xa4n krakataan) ja siit\xc3\xa4, mit\xc3\xa4 lopputuotteita jalostamo haluaa p\xc3\xa4\xc3\xa4asiassa tuottaa. Tuotantopaikan mukaan raaka\xc3\xb6ljy voi koostua pitkist\xc3\xa4 hiilivedyist\xc3\xa4 ja hiilivetyrenkaista ollen olemukseltaan rasvamaista tai ohutta ja juoksevaa. Krakkausprosesseja on useita erilaisia ja niiden avulla saadaan \xc3\xb6ljyst\xc3\xa4 haluttuja lopputuotteita. Krakkauksen j\xc3\xa4lkeen \xc3\xb6ljy tislataan uudelleen jakeiden erottamiseksi.\n_START_SECTION_\nLopputuotteiden parantaminen\n_START_PARAGRAPH_\nTislauksesta saadaan kaasumaisia tuotteita, joista on polymeroitavissa katalyyttien avulla nestem\xc3\xa4isi\xc3\xa4 polttoaineita, kuten bensiini\xc3\xa4 ja nestekaasua. T\xc3\xa4m\xc3\xa4n prosessin lopputuotteena saadaan aikaan korkeaoktaanista bensiinikomponenttia. Erilaisten \xc3\xb6ljytuotteiden ominaisuuksia ja viskositeettia s\xc3\xa4\xc3\xa4det\xc3\xa4\xc3\xa4n sekoittamalla eri prosessivaiheista saatuja laatuja.\n_START_SECTION_\nKemianteollisuuden raaka-aineita\n_START_PARAGRAPH_\nHiilivedyt ovat orgaanisen kemian perusraaka-aineita. Hiilivetyj\xc3\xa4 ovat muun muassa eteeni, propeeni, bentseeni ja hydroksibentseeni (fenoli). Hiilivedyist\xc3\xa4 voidaan edelleen valmistaa lukemattomia uusia yhdisteit\xc3\xa4. Niit\xc3\xa4 k\xc3\xa4ytet\xc3\xa4\xc3\xa4n muun muassa reaktioiden l\xc3\xa4ht\xc3\xb6aineina, liuottimina sek\xc3\xa4 esimerkiksi muovien, maalien ja l\xc3\xa4\xc3\xa4kkeiden raaka-aineina. Orgaanisia hiiliyhdisteit\xc3\xa4 tunnetaan yli 10 miljoonaa. Niiden valmistuksessa ovat yli 90-prosenttisesti l\xc3\xa4ht\xc3\xb6aineina \xc3\xb6ljy, maakaasu ja kivihiili._NEWLINE_Kemianteollisuuden kannalta \xc3\xb6ljyhuippu vaikuttaa \xc3\xb6ljypohjaisten hiilivetyjen hintaan ja saatavuuteen. \xc3\x96ljyhuipun vuoksi t\xc3\xa4ytyisi l\xc3\xb6yt\xc3\xa4\xc3\xa4 vaihtoehtoisia hiilivetyjen l\xc3\xa4hteit\xc3\xa4. Maakaasusta ja kivihiilest\xc3\xa4 saadaan helposti hiilivetyj\xc3\xa4, mutta kaikille fossiilisille polttoaineille yhteist\xc3\xa4 on ehtyminen. Uusiutuvia hiilivetyjen l\xc3\xa4hteit\xc3\xa4 tutkitaan vihre\xc3\xa4ss\xc3\xa4 kemiassa, jota kutsutaan my\xc3\xb6s kest\xc3\xa4v\xc3\xa4ksi kemiaksi.'